**Cântă-mi**

*Cristian Neagu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cântă-mi despre noapte în versuri cât mai simple

Dar... ai grijă ca luna să fie plină

Când mă vei ademeni să mor câteva clipe,

În Edenul iubirii; eu pradă, tu felină.

Cântă-mi despre stele şi starea lor nocturnă

Prin târziul dens, meditativ,

Şi fă-mi te rog din ele o cunună

Iar eu te voi iubi postum, superlativ.

Cântă-mi despre zorii ce vor crăpa sub cer,

Şi despre visele cu noi, stinse de mult

Iubirea mea eternă, capitol efemer,

Captivă îndărătul unui suflet rupt.

Cântă-mi largul mării care ne denunţă

Rătăcitoare siluete pe plaja pustiită,

Cântă-mi nisipul cu urma ta desculţă,

Complicea mea de culpă tăinuită...